**อย. อบรมเข้ม! ยกระดับอนุมัติ-อนุญาตส่วนภูมิภาค ให้รวดเร็วและโปร่งใสยิ่งขึ้น**

อย. จัดประชุมยกระดับการอนุมัติผลิตภัณฑ์สุขภาพในภูมิภาค เพื่อให้การอนุมัติรวดเร็วขึ้น โปร่งใส และเป็นธรรม โดยได้ปรับปรุงกระบวนงานการอนุมัติให้รวดเร็วขึ้นแล้วกว่า 50% พร้อมมุ่งเน้น  
การให้บริการอย่างมีประสิทธิภาพและเป็นมาตรฐานเดียวกันทั่วประเทศ

นายแพทย์สุรโชค ต่างวิวัฒน์ เลขาธิการคณะกรรมการอาหารและยา เป็นประธานเปิดงานประชุมเชิงปฏิบัติการการกำกับดูแลให้งานอนุมัติอนุญาตในส่วนภูมิภาคเป็นไปตามกรอบเวลาของคู่มือประชาชน ณ โรงแรมเซ็นทารา ไลฟ์ ศูนย์ราชการและคอนเวนชันเซ็นเตอร์ แจ้งวัฒนะ กรุงเทพฯ โดยมีเจ้าหน้าที่  
จากสำนักงานสาธารณสุขจังหวัดทั่วประเทศและสำนักงานคณะกรรมการอาหารและยาเข้าร่วมประชุม

**นายแพทย์สุรโชค ต่างวิวัฒน์ เลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) มอบอำนาจในการอนุมัติอนุญาตผลิตภัณฑ์สุขภาพให้แก่หน่วยงานในส่วนภูมิภาคเพื่ออำนวยความสะดวกให้แก่ประชาชน การจัดประชุมครั้งนี้ มีวัตถุประสงค์เพื่อยกระดับประสิทธิภาพระบบการอนุมัติอนุญาตในส่วนภูมิภาค ให้เป็นไปตามกรอบเวลาที่กำหนดไว้ในคู่มือประชาชน ซึ่งสอดคล้อง  
กับนโยบายของ อย. ที่มุ่งเน้นการให้บริการประชาชนอย่างรวดเร็วและโปร่งใสมากยิ่งขึ้น โดยในปี 2567   
อย. ได้ปรับปรุงกระบวนการอนุมัติอนุญาตให้มีความสะดวก รวดเร็ว และมีประสิทธิภาพ ส่งผลให้เวลาในการดำเนินการลดลงอย่างเห็นได้ชัดกว่า 50% ใน 200 กระบวนงาน อย่างไรก็ตาม เพื่อให้การดำเนินงาน  
ในส่วนภูมิภาคเป็นไปตามมาตรฐานเดียวกันทั่วประเทศ จึงได้จัดงานประชุมครั้งนี้ขึ้น เพื่อให้เจ้าหน้าที่  
ในส่วนภูมิภาคได้แลกเปลี่ยนเรียนรู้ ถอดบทเรียน และร่วมกันหาแนวทางแก้ไขปัญหาต่าง ๆ ที่อาจเกิดขึ้น  
ในการปฏิบัติงานจริง

**เลขาธิการฯ อย.** กล่าวเพิ่มเติมว่า อย. ให้ความสำคัญกับการสร้างความเข้าใจที่ตรงกันในทุกระดับ เพื่อให้การอนุมัติอนุญาตผลิตภัณฑ์สุขภาพในส่วนภูมิภาคเป็นไปอย่างรวดเร็ว โปร่งใส และเป็นธรรม ตอบสนองความต้องการของผู้ประกอบการและผู้บริโภคอย่างทั่วถึง โดย อย. มุ่งมั่นที่จะพัฒนาบริการ  
ให้ดียิ่งขึ้น เพื่อคุ้มครองผู้บริโภคและส่งเสริมอุตสาหกรรมผลิตภัณฑ์สุขภาพของประเทศให้เติบโตอย่างยั่งยืน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 26 ธันวาคม 2567 ข่าวแจก 67 / ปีงบประมาณ พ.ศ. 2568**